**BILJEŠKA**

**s Regionalnog seminara UNODC-a (UN-ov Ured za droge i kriminal) za kreatore politike iz Jugoistočne Europe, Beograd od** **29. rujna do 02. listopada 2014. godine**

Regionalni seminar UNODC-a (UN-ov Ured za droge i kriminal) za kreatore politike iz Jugoistočne Europe održan je od **29. rujna do 02. listopada 2014. godine u Hotelu Zira u Beogradu.** Ovaj trening je organiziran u sklopu UNODC programa „Prevencije konzumiranja droga, HIV/AIDS-a i kriminala među mladim ljudima putem programa jačanja obiteljskih vještina u zemljama sa niskih ili srednjim prihodom“ i bio je namijenjen osobama koje su zadužene za planiranje i provedbu prevencije ovisnosti o drogama i preventivnih politika na nacionalnoj razini. Osnovni cilj seminara je bio promocija i podrška za unapređenje nacionalnog sustava prevencije ovisnosti u zemljama Jugoistočne Europe na temelju UNODC-ovi Međunarodnih standarda za prevenciju ovisnosti o drogama, kao i unapređenje postojećih stručnih procjena i aktivnosti. Voditelji treninga su bili Ms. Giovana Campello i Mr.Wadih Maalouf, iz UNODC-a Sekcija za Prevenciju, tretman i rehabilitaciju. Sudionici su bili predstavnici zemalja Jugoistočne Europe i to: Srbije, Bosne i Hercegovine, Crne Gore, Albanije, Makedonije i Hrvatske. Ispred Republike Hrvatske na treningu su sudjelovali dr.sc. Jadranka Ivandić Zimić, Ured za suzbijanje zlouporabe droga i gđa Anica Ježić, Ministarstvo socijalne politike i mladih.

U okviru seminara su prezentirani Međunarodni standardi prevencije ovisnosti UNODC-a koje su usvojene u ožujku 2013. godini te je detaljno prezentirana metodologija i sadržaj istih. Naglašeno je da su Međunarodni standardi izrađeni u okviru četiri glavna okruženja kroz koja će se provoditi preventivne intervencije, a to su obitelj, škola, lokalna zajednica i radno mjesto. Uz vrstu okruženja, pri izradi standarda uzete su u obzir i dimenzije kao što su spol i dob ciljanih skupina, razina rizika kojima su ciljane skupine izložene, rizike u okruženju, ključni prioriteti, razina dokazane kvalitete preventivnih intervencija i njihove učinkovitosti. Jedan od ključnih ciljeva izrade Standarda bilo je definirati smjernice za izgradnju preventivnog sustava te su primarna ciljana skupina istih donositelji političkih odluka. Također u smjernicama su definirani i alati za njihovu diseminaciju za pojedine zemlje, a to su edukacije koje uključuju predstavljanje smjernica i trening za kreatore politika. Nakon uvodnih izlaganja o Smjernicama ali i o etiologiji bolesti ovisnosti te učinkovitim intervencijama, rad se odvijao u malim grupama gdje su sudionici morali sukladno ciljanim skupinama i obilježjima pojedinih ciljanih skupina isplanirati mjere prevencije ovisnosti. Ciljane skupine prema kojima je bilo potrebno planirati mjere bile su: žene trudnice, dojenačka dob i rano djetinjstvo do 7 godine života, srednje djetinjstvo od 7. do 10. godine života, te rana adolescencija od 10. do 14. godine života, adolescencija od 14. do 18. kao i mladi općenito (studenti i mlade osobe na koje se odnosila prevencija ovisnosti na radnom mjestu). Svaka zemlja je na kraju seminara trebala predstaviti svoj Akcijski plan prevencije ovisnosti sukladno navedenim skupinama u kojem su trebali biti navedeni i ključni problemi ali i nedostaci za naredno razdoblje. Kao primjer određenog nedostatka planova prevencije ovisnosti u Republici Hrvatskoj je istaknuto da isti ne sadrže posebne mjere usmjerene ciljanoj skupini *srednje djetinjstvo* od 7 do 10 godine života odnosno od 1. do 4. razreda osnovne škole te da bi trebalo razmisliti da se isto unese u strateške dokumente budući da intervencije za tu skupinu trebaju biti bitno različite od intervencija za ranu adolescenciju i adolescenciju. Naime preporuka je da se u ovoj skupini provode intervencije kao što su vježbanje životnih vještina, stvaranje pozitivne školske klime radi zadržavanja učenika u školi te edukacija učitelja za dobar razredni menadžment, a nikako informativna predavanja o sredstvima ovisnosti i medijske kampanje, osim onih koje su usmjerene na roditelje. Inače je istaknuto da je dobra medijska kampanja ona koja uključuje jasne poruke, koja uključuje roditelje te koja je planirana kao dio različitih drugih preventivnih aktivnosti u zajednici.

Zadnji dan je predstavljen program UNODC-a za jačanje obitelji (UNODC Global Project on Strenghening Famile Programme 2010-2014.) u kojem su sudjelovale Albanija, Makedonija, Srbija i Crna gora. Sve navedene zemlje su iznijele pozitivna iskustva u vezi provedbe navedenog programa koji se provodi po osnovnim školama ( 5. do 8. razreda).

Nositelji provedbe navedenog programa u svim zemljama bili su ministarstva zadužena za školstvo ili zdravlje. Cilj navedenog programa je unaprijediti komunikaciju između roditelja i djece i na taj način pridonijeti učinkovitom rješavanju problema u obitelji i među vršnjacima. Faze razvoja programa uključivale su: 1. Adaptaciju materijala 2. Edukacija nastavnika i stručnih suradnika, 3. Realizaciju u školama i 4. Evaluaciju. Program je polučio dobre rezultate ali postoje i određene preporuke koje su proizašle iz evaluacije, a to su: 1. akreditacija programa, 2. medijska promocija, 3. provoditelji trebaju biti stručni suradnici u školi psiholozi ili pedagozi koji imaju prethodna znanja za rad s djecom.

Seminar je završio radom u manjim grupama u okviru kojih se diskutiralo o mogućim budućim oblicima suradnje po regionalnom principu, a neki od prijedloga su bili:

1. Ustrojavanje regionalnih foruma na temu prevencije ovisnosti

2. Razmjena primjera dobre prakse

3. Organiziranje Regionalnih tematskih konferencija

4. Regionalna medijska kampanja

4. Definiranje zajedničkih smjernica za planiranje i razvoj preventivnih programa

Trening je završio podjelom potvrdnica za sve sudionike i zahvala na suradnji najzaslužnijim institucijama za provedbu obiteljskog programa UNODC-a.